Versneller die vlieg in Micra se salf | Maroela Media
Nissan Micra (Fotos: Verskaf)
Nissan het ŉ ruk gelede sy Micra met ŉ beter 1.0-driesilinderturbopetrolenjin toegerus. Dit is ŉ reuseverbetering teenoor die 900 cc-enjin waarmee hy aanvanklik bekendgestel is … maar daar’s steeds ŉ kwaal.
Die Micra is ŉ mooi tjor. Die ontwerp is uniek genoeg sodat die voertuig uitstaan en aantreklik is, sonder om belaglik te lyk. Die binneruim is ŉ reuseverbetering op sy tweeling, die Renault Clio.
In die reeksleidende Tekna Plus-model wat ons nou getoets het, is ek self nie oortuig van die swart kleur van die bakverf nie, én die wynrooi leer aan die binneruim is vir my ŉ treetjie te ver – maar ek is waarskynlik nie die teikenmark nie, en diegene wat is, sal mal wees daaroor.
Die binneruim voel werklik luuks vir dié klas voertuig. Daar is leerbekleedsel, ŉ magdom veiligheidstelsels, klimaat en spoedbeheer, en my gunsteling – Apple Carplay en Android Auto. Ruimte is billik vir ŉ kompakte luikrugmotor en die kattebak is in die kol vir dié klas voertuig.
Dan kom ons by die enjin. Die 900 cc-Micra en -Clio kan stadig voel. Bó op die platorand kan die turbotraagheid irriterend raak in die verkeer, en sodra mens begin stoei met die rathefboom en koppelaar word daar skade aan die koppelaar aangerig. Die 1.0 is ŉ reuseverbetering – afgesien van een groot probleem.
In die 900 cc het ek gekla oor die kalibrasie van die versnellerpedaal self. Die goed is alles deesdae drive by wire-soorte met ŉ sensor aan albei kante. Daar vloei krag, die een stuur ŉ sein en die ander een ontvang dit. Die onderdeel in die Micra is heeltemal verkeerd gekalibreer. Al hou jy jou voet doodstil, kan mens voel hoe die kar minder en dán meer versnel – onophoudelik. Die ander probleem is, die eerste 20% van die pedaal is dalk 10% van die enjin se krag … nie genoeg om mooi weg te trek nie. Dan gee mens nóg bietjie vet, en die volgende 20% van die pedaal is 80% van die krag – sodoende is die hel los, daar’s wieltol, koppelaars word beskadig en allerhande onaangename dinge.
Die Micra is maklik om op te som. Indien jy ŉ Micra moet hê, is die een om te koop beslis die 1.0-Tekna. Ek sou ongelukkig net nie met dáái versneller kon saamleef nie – veral nie in die stad waar dié buksie meestal gaan rondry.
Nissan Micra 66 kW turbo Visia 66 kW/140 Nm 5.1 ℓ/100 km R257 100
Nissan Micra 66 kW turbo Acenta 66 kW/140 Nm 5.1 ℓ/100 km R284 100
Nissan Micra 66 kW turbo Acenta Plus 66 kW/140 Nm 5.1 ℓ/100 km R300 400
Nissan Micra 84 kW turbo Acenta Plus 84 kW/180 Nm 5.0 ℓ/100 km R311 100
Nissan Micra 84 kW turbo Tekna 84 kW/180 Nm 5.0 ℓ/100 km R331 800
Nissan Micra 84 kW turbo Tekna Plus 84 kW/180 Nm 5.0 ℓ/100 km R342 600
Opel Corsa 1.4 Enjoy auto 66 kW/170 Nm 4.6 ℓ/100 km 3 jaar/120 000 km-waarborg
3 jaar/60 000 km-diensplan R263 000
Citroën C3 1.2T Shine 81 kW/205 Nm 6 ℓ/100 km 5 jaar/100 000 km-waarborg
5 jaar/100 000 km-diensplan R299 900
Peugeot 208 1.2 GT-Line 81 kW/205 Nm 4.5 ℓ/100 km 5 jaar/100 000 km-waarborg
5 jaar/100 000 km-diensplan R299 999
Mazda 2 1.5 Individual 85 kW/148 Nm 5.7 ℓ/100 km 3 jaar/ onbeperkte km- waarborg
3 jaar/ onbeperkte km- diensplan R302 400
Honda Jazz 1.5 Elegance 88 kW/145 Nm 6 ℓ/100 km 5 jaar/200 000 km-waarborg
4 jaar/60 000 km-diensplan R302 600
Kia Rio 1.4 Tec 74 kW/135 Nm 5.8 ℓ/100 km 5 jaar/ onbeperkte km- waarborg
4 jaar/60 000 km-diensplan R309 995
Volkswagen 1.0TSI Highline 85 kW/200 Nm 4.7 ℓ/100 km 3 jaar/120 000 km-waarborg
3 jaar/45 000 km-diensplan R315 100
Suzuki Swift 1.4T Sport 103 kW/230 Nm 6.1 ℓ/100 km 5 jaar/200 000 km-waarborg
4 jaar/60 000 km-diensplan R317 900
Toyota Yaris 1.5 S 79 kW/140 Nm 5.9 ℓ/100 km 3 jaar/100 000 km-waarborg
3 dienste-diensplan R321 300
Ford Fiesta 1.0T Titanium 92 kW/170 Nm 4.3 ℓ/100 km 4 jaar/120 000 km-waarborg
4 jaar/60 000 km-diensplan R328 500
Hier is ŉ magdom mededingers. In vergelyking met die res is die Micra baie duur. Die Corsa is ŉ ware winskoop. Die Citroën C3 is ŉ puik pakket vir die prys. Die Mazda is puik afgerond met ŉ hoë spesifikasievlak. Die Honda Jazz sal nooit ŉ voet verkeerd sit nie. Die Polo is die meer konserwatiewe produk tussen dié klomp. Die Swift Sport is verreweg die verrigting-winskoop en die sterkste van die klomp. Ek sou óf die Citroën C3 of die Swift Sport kies in dié klas, na gelang van wat presies jy soek. Gaan toetsbestuur wel almal, een sal beslis jou hart roer.
Sal graag meer wil weet van turbotraagheid op die op die platorand, na my mening het lugdruk (hoogte bo seevlak) min tot geen invloed op ‘n turbo enjin.
Brendon ,ek dink dis n 1.0L .die 1.2L is n 4 silinder. Teen hierdie pryse sal die Swift n goeie keuse wees